16/06/2022 | Administración LocalMunicipal
A Baña
Campamento de verán 2022

A Alcaldía con data do 10 de xuño de 2022 ditou, entre outros, o Decreto nº 251/2022 que deseguido se transcribe: Vista a necesidade de adoptar unha resolución sobre o procedemento ó que se refire este decreto en aras dos principios de eficacia e celeridade administrativa recollidos na Lei 39/2015 de 1 de outubro de procedemento administrativo común das administracións públicas e na Lei 40/2015 de 1 de outubro de réxime xurídico do sector público. Visto o artigo 25.2, nos seus apartados l) e m) da Lei 7/1985, do 2 de abril, reguladora das bases do réxime local, mediante os que os municipios exercerán en todo caso competencias propias, nos termos da lexislación do Estado e das Comunidades Autónomas, nas materias de ocupación do tempo libre e promoción da cultura. Visto que o campamento de verán do Concello da Baña é un servizo que ten a función de ofrecerlles ás crianzas un espazo onde participar de actividades de carácter lúdico, social e educativo, ao mesmo tempo que facilitar e promover a vida laboral e familiar dos seus proxenitores e/ou titores legais. Visto o réxime de publicación dos actos administrativos de carácter xeral ou que teñan por destinatarios a unha pluralidade indeterminada de persoas recollido no artigo 45 da Lei 39/2015, de 1 de outubro, do procedemento administrativo común das administracións públicas. Visto que existe crédito orzamentario adecuado e suficiente na partida 334.22799 do orzamento de 2022, prorrogado de 2021, para facer fronte ós gastos ligados ó Campamento de verán para menores de idade do concello da Baña 2022. Vistas as bases que rexerán a convocatoria de prazas e funcionamento do campamento de verán municipal para menores de idade do concello da Baña 2022, que se acompañan no Anexo I. De acordo coas atribucións que me confire o artigo 21.1 da Lei 7/1985, de 2 de abril reguladora das Bases do Réxime Local, i en aplicación do artigo10 da Lei 40/2015 de 1 de outubro do réxime xurídico do sector público. Resolvo: Primeiro. Aprobar as Bases que rexerán a convocatoria de prazas e funcionamento do campamento de verán municipal para menores de idade do concello da Baña 2022 e que se incorporarán como anexo á presente Resolución. Segundo: Publicar o presente decreto no BOP, na sede electrónica municipal e na paxina Web do concello da Baña. Terceiro: Dar traslado do presente acordo aos servizos municipais responsables da súa tramitación, así como a notificación aos terceiros interesados. Mándao e asínao o señor alcalde, e ordena darlle traslado ao departamento correspondente para a súa incorporación ao expediente do que eu secretaria accidental, Rocío Caamaño Gerpe, dou fe.” A Baña, 10 de xuño de 2022 O alcalde, José Andrés García Cardeso Estas normas teñen por obxecto regular a convocatoria de prazas e o funcionamento do servizo de campamento de verán municipal para menores de idade no concello da Baña 2022 para os meses de xullo e agosto. O campamento de verán é un servizo que ten a función de ofrecerlles ás crianzas un espazo onde participar de actividades de carácter lúdico, social e educativo, ao mesmo tempo que facilitar e promover a vida laboral e familiar dos seus proxenitores e/ou titores legais. Está dirixido a menores escolarizados entre 3 e 14 anos de idade, durante os meses de xullo e agosto, coincidindo coas vacacións estivais das crianzas en horario de 8.30 h a 14.30 h. Enténdense como persoas usuarias do servizo as/os responsables das rapazas e rapaces (persoa ou persoas que teñan atribuída a patria potestade, tutela ou representación legal, de acordo co Código civil e normativa complementaria) e os propios menores. As idades dos menores estarán comprendida entre os 3 anos (escolarizados) e os 14 anos. A alta no servizo pódese solicitar cando se inicie ou con posterioridade, se hai prazas vacantes. A baixa no servizo é libre e pódese presentar en calquera momento por escrito nas oficinas municipais encargadas de supervisar o servizo, segundo o establecido na convocatoria. Son dereitos dos usuarios e usuarias do programa de actividades e de quen posúa a súa patria potestade: • O acceso ao programa sen discriminación por razón de nacemento, raza, sexo, relixión, opinión ou calquera outra condición ou circunstancia persoal ou social, incluído calquera tipo de diversidade funcional. • A dignidade persoal, tanto por parte do persoal, como dos demais usuarios. • Ser tratados con respecto e tolerancia baseados nos principios de igualdade e convivencia democrática. • O sixilo profesional sobre os datos do seu historial persoal, sanitario, socioeconómico e familiar ao abeiro da Lei orgánica 15/1999, do 13 de decembro, de protección de datos de carácter persoal. • Deixar de asistir aos servizo por vontade propia. • Ser informados, de xeito comprensible, das normas básicas de convivencia, hixiene e respecto mutuo e aos demais. Son obrigas dos usuarios e usuarias do programa de actividades de conciliación e de quen posúa a súa patria potestade: • Cumprir o regulamento e demais disposicións legais vixentes. • Cumprir os trámites, prazos e requisitos necesarios para o uso do servizo. • Estar ao día no pagamento dos servizos ofertados polo Concello da Baña. A existencia de débeda suporá a non admisión no servizo, a excepción dos casos concretos informados polos Servizos Sociais Municipais considerados de emerxencia social. • Comunicar a baixa cando proceda. • Responsabilizarse daquelas situacións en que por motivos de saúde e malestar, sexa necesario a recollida do menor usuario dos servizos. • Deberase presentar informes médicos actualizados segundo estes lles sexan requiridos desde o Concello. En ningún caso se lle dará un trato especial a un usuario/a sen o informe médico que o recomende e xustifique. Se un menor ten que medicarse durante o desenvolvemento do programa, deberá traer o medicamento e unha autorización asinada polo pai, nai ou titores, e un informe médico no que se especifique a dose e o momento no que haberá que administralo. En ningún caso un monitor/a lles administrará un medicamento aos menores sen a autorización por escrito asinada polo pai, nai ou polo seu titor/a e un informe médico. • Non poderán asistir os/as usuarios/as con febre, (38º rectal, 37,5º bucal, 37,2º axilar), diarrea, vómitos, ou enfermidades contaxiosas, (rubéola, papeiras, sarampelo, lombrigas, gastroenterite vírica, gripe, varicela, etc.) Non poderán asistir os/as usuarios que teñan piollos, ata que estes queden eliminados. De aparecerlle calquera síntoma das enfermidades anteriores, así como de piollos, será posto en coñecemento dos pais/nais/titor/a para que recollan o seu fillo/a. O servizo está dirixido aos nenos e nenas do Concello da Baña que estean escolarizados no 2º ciclo de Educación Infantil ata os 14 anos de idade. O campamento de verán oferta 60 prazas para os nenos e nenas que cumpran os requisitos de admisión. Este servizo desenvolverase por quendas mínimas de dúas semanas. A primeira quenda será do 4 ao 15 de xullo; a segunda do 18 ao 29 de xullo, a terceira será do 1 ao 12 de agosto e a cuarta será do 16 de agosto ao 2 de setembro. Quedan excluídos os días do calendario laboral marcados como festivos locais, autonómicos e estatais, que non se prestarán os servizos. As actividades levadas a cabo serán de índole educativa e cultural, fomentarán o fortalecemento de valores como a solidariedade, a confianza, a cooperación; así como o respecto persoal e colectivo. Todo isto acompañado de actividades que promovan o completo desenvolvemento da crianza. Establecerase un prazo de inscrición de 10 días hábiles; todas as solicitudes presentadas fóra de prazo irán a unha listaxe de agarda. As solicitudes deberán ser asinadas pola nai, pai ou titor/a legal do menor e presentaranse no Rexistro Xeral do Concello ou por calquera dos medios previstos no artigo 16.4 da Lei 39/2015, do 1 de outubro, do procedemento administrativo común das administracións públicas. No suposto de que, transcorrido o prazo de presentación de solicitudes e unha vez publicada a listaxe de admitidos definitiva, continuasen quedando prazas sen cubrir, calquera persoa interesada que cumpra co requisito relativo á idade de participación e presente a documentación requirida nas presentes bases, poderá solicitar a participación nas actividades de campamento. Neste último caso, a admisión realizarase atendendo á orde de presentación de solicitudes ata cubrir o número total de prazas ofertadas. Consideraranse admitidos/as todos/as aqueles/as que cumprindo o requisito da idade, acheguen a documentación necesaria e aboen as taxas. Documentación: Esta solicitude deberá vir acompañada dos documentos seguintes: • A fotocopia do documento de identidade do/a menor • A fotocopia do documento de identidade da persoa titular da conta • De ser o caso, documentación que indique a ocupación dos pais/nais, titores/titoras: certificados de traballo. • De ser o caso, o informe médico que acredite calquera tipo de tratamento especial. As cotas serán aplicadas de acordo co determinado na correspondente ordenanza fiscal do ano 2012. Os/as usuarios/as realizarán o pagamento do servizo unha vez publicada a listaxe de admitidos e nun prazo de 10 días. Pagamento con base na ordenanza: Excepcionalmente, naqueles casos nos que a unidade familiar, empadroada no concello da Baña na data da publicación da convocatoria, non conte cuns ingresos iguais ou superiores a dúas veces o IPREM (597,02) o departamento responsable emitirá un informe mediante o cal prezo público asumido pola persoa usuaria será o seguinte. Condicións para solicitar o servizo • Prioridade 1: As crianzas para os que se solicita o programa deberán pertencer a unha unidade familiar empadroada na súa totalidade no Concello da Baña, no momento de presentar a solicitude e no seu defecto o pai, nai ou titor/a legal e o/a menor para o que se solicita a praza. Débese acreditar a necesidade de conciliación de vida laboral e familiar presentando o debido xustificante de traballo de ambos titores legais. • Prioridade 2: Menores que sexan fillos/as do persoal que presta servizo no Concello da Baña. Débese acreditar a necesidade de conciliación de vida laboral e familiar presentando o debido xustificante de traballo de ambos titores legais • Prioridade 3: Crianzas censadas no municipio sen necesidade de conciliación. • Prioridade 4: Crianzas non censadas no municipio e que de ser o caso, a nai, pai ou titor/a legal precisen conciliación, acreditación esta necesidade co debido xustificante de traballo no municipio bañense. • Que a unidade familiar estea ao día no pagamento de todos os servizos ofertados polo Concello da Baña, e en xeral, non ter débedas co Concello, a excepción dos casos informados polos Servizos Sociais Municipais como Emerxencia Social. Publicarase a lista provisional de admitidos/as nas oficinas municipais do Concello, e na web concederase un prazo de dous días hábiles para presentar de reclamacións. Unha vez resoltas as reclamacións, publicaranse as listas definitivas. No caso de que as inscricións presentadas dentro do prazo sinalado excedan as prazas dispoñibles para suposto de menores censados no municipio, con necesidades de conciliación, efectuarase un sorteo público para determinar a lista de usuarios do servizo, e pasarán as persoas excluídas a integrar unha listaxe de agarda. No caso da necesidade de realizar o sorteo para cubrir as prazas do servizo, as solicitudes de irmáns/as irán xuntos. Os casos de emerxencia social debidamente acreditados polos Servizos Sociais do Concello da Baña terán preferencia para entrar no programa. Todas as inscricións presentadas fóra de prazo producirán a entrada do/a menor na listaxe de agarda correspondente a continuación das presentadas dentro do prazo. O persoal municipal responsable do programa, encargarase da valoración e o deseño das características da prestación do servizo e serán os/as responsables da súa supervisión. Polo tanto, establecerase unha coordinación periódica entre o persoal municipal e o persoal técnico da empresa. O servizo inclúe as accións que se relacionan a continuación e que deberán diferenciarse en función da crianza; estas estarán a cargo do monitorado: • Garantir hábitos de hixiene. • Realizar o seguimento especial a rapazada ou con dificultades. • Planificar e realizar actividades lúdico-educativas. • Manter o vínculo coas familias e informarlles así como ao Concello das incidencias que se produzan. • Controlar as asistencias ou ausencias dos rapaces e rapazas. • Custodiar a documentación persoal das persoas usuarias do servizo. • Deixar recollidas as instalacións e limpo o mobiliario e os utensilios usados, así como os espazos utilizados para a realización de actividades complementarias. • Facilitarlles aos responsables municipais toda a documentación que sexa requirida para o desenvolvemento dos servizos. • Realizar as demais funcións que se lle atribúa desde o Concello para o seu correcto funcionamento. Serán causas de baixa nos servizos: • Incumprimento dos requisitos establecidos. • A solicitude da persoa responsable do menor. • A comprobación da falsidade nos documentos ou datos achegados, con independencia das infraccións administrativas e/ou penais que a devandita conducta constitúa. • A falta de asistencia continuada sen causa xustificada, mais de 5 días continuos ou 8 días sen ser continuos. • A falta de pagamento das cotas establecidas na Ordenanza reguladora do prezo público • O Concello da Baña resérvase o dereito de admisión e de exclusión temporal ou definitiva do servizo aos menores que se comporten de forma incorrecta ou cuxos responsables non respecten as normas de funcionamento do mesmo.